
[bookmark: TextBodyBegin]Европейският парламент,
–	като взе предвид предишните си резолюции относно Украйна и Русия,
–	като взе предвид съвместното изявление на председателите на комисиите по външни работи в подкрепа на справедлив и траен мир в Европа от 24 ноември 2025 г.,
–	като взе предвид член 136, параграфи 2 и 4 от своя Правилник за дейността,
А.	като има предвид, че целта на ЕС продължава да бъде справедлив и траен мир, който се основава на международното право и напълно зачита териториалната цялост, независимостта и суверенитета на Украйна; като има предвид, че поведението на Русия последователно демонстрира липса на интерес към постигането на мир и тя продължава да извършва нападения срещу украински цивилни лица и инфраструктура; като има предвид, че инициативата за прекратяване на войната в Украйна, представена наскоро от администрацията на САЩ, породи основателни опасения относно ангажимента на САЩ за спазване на международното право и за гарантиране на сигурността на Европа и Украйна;
1.	настоятелно призовава ЕС и неговите държави членки да поемат по-голяма отговорност за сигурността на европейския континент, да предоставят непоколебима подкрепа на Украйна, като същевременно се ангажират активно с постигането на траен мир; подчертава, че каквото и да било споразумение, имащо за цел да се прекрати агресивната война на Русия срещу Украйна, далеч надхвърля границите на Русия и Украйна и ще има сериозни последици за европейската система за сигурност; в този контекст настоява, че нито едно решение по отношение на Украйна не трябва да се взема без участието на Украйна и нито един въпрос, засягащ Европа, не трябва да се решава без участието на Европа;
2.	отбелязва усилията на администрацията на САЩ за прекратяване на агресивната война на Русия срещу Украйна, но счита, че нееднозначната политика на САЩ по отношение на Украйна е в ущърб на целта за постигане на устойчив мир; поради това настоява ЕС и неговите държави членки да покажат, че могат да бъдат лидери в този решаващ от геополитическа гледна точка момент, и да продължат да работят със Съединените щати и с единомислещите партньори, за да се гарантира, че преговорите за справедлив и траен мир за Украйна се основават на принципите на международното право, провеждат се добросъвестно и имат за цел окончателно прекратяване на агресивната война на Русия срещу Украйна;
3.	подчертава, че европейската стратегия за мир за Украйна трябва да се основава на международното право, да укрепва европейската сигурност, да гарантира запазването и възстановяването на суверенитета и териториалната цялост на Украйна и да бъде приемлива за Украйна и нейния народ, както и да служи като основа за по-нататъшните дипломатически преговори; отново заявява, че мирът не може да бъде постигнат чрез отстъпки за агресора, а изисква непоколебима и устойчива подкрепа за Украйна и адекватно възпиране на Русия с цел тя да не повтори агресията си в бъдеще;
4.	счита, че предвид грубите нарушения, извършени в миналото от Русия по отношение на предишни правно обвързващи споразумения, ангажименти за зачитане на суверенитета на нейните съседи и основни принципи на международното право, споразумението за устойчив мир ще трябва да бъде предшествано от прекратяване на огъня и трябва да бъде подкрепено от ефективни мерки за мониторинг на изпълнението на ангажиментите и предотвратяване на забавяне при изпълнението на задълженията, като то трябва да стъпва на солидни гаранции за сигурността на Украйна, предоставени от ЕС и САЩ, чрез които ще бъдат предотвратени нови прояви на агресия и незабавно ще се предприемат ответни мерки спрямо такива прояви;
5.	подчертава, че мирното споразумение не трябва да ограничава способността на Украйна да защитава своя суверенитет, независимост и териториална цялост и по този начин да я прави уязвима за бъдещи нападения; подчертава, че това споразумение трябва да предложи надеждни гаранции за сигурността на Украйна, които по своя обхват съответстват на равнището, предвидено в член 5 от Договора от Вашингтон и член 42, параграф 7 от Договора за Европейския съюз, като се избягва повторение на Меморандума от Будапеща от 1994 г., както и да потвърди отново, че Украйна е свободна да избира съюзите в областта на сигурността и политическите съюзи, в които участва, без това да подлежи на вето от страна на Русия;
6.	подчертава, че мирното споразумение трябва да задължава Русия да обезщети изцяло Украйна за всички материални и нематериални вреди, които е причинила; подчертава, че това споразумение трябва да гарантира пълно подвеждане под отговорност съгласно международното право за престъплението агресия и военните престъпления, извършени от Русия, нейните съюзници и нейните марионетни сили срещу Украйна и народа на Украйна, пред Международния наказателен съд и Специалния трибунал за престъплението агресия; подчертава освен това, че то трябва също така да гарантира връщането на всички военнопленници, задържани цивилни лица и отвлечени украински деца, както и изтеглянето на всички руски сили от международно признатата територия на Украйна;
7.	призовава държавите членки да приемат и реализират без по-нататъшно забавяне издържан от правна и финансова гледна точка „репарационен заем“ за Украйна, обезпечен със замразените руски активи; подчертава, че съдбата на тези активи и условията за тяхното инвестиране не са предмет на преговори без участието на ЕС;
8.	припомня своята позиция, че временно окупираната територия на Украйна няма да бъде призната от ЕС и неговите държави членки за руска територия; подчертава освен това, че като част от солидните международни гаранции за сигурност и с цел да се предотвратят бъдещи нарушения на суверенитета и териториалната цялост на Украйна, от двете страни на линията на контакт следва да бъде разположена силна международна мисия за опазване на мира и наблюдение с мандат на Съвета за сигурност на ООН; отново заявява, предвид настоящото нестабилно положение по отношение на сигурността в Европа, че е важно да се запази военното присъствие на НАТО и САЩ по източния фланг, което е от решаващо значение за гарантирането на стабилността в региона; подчертава, че ако бъде постигнат справедлив мир между Украйна и Русия, ролята, която ЕС, неговите държави членки, Съединените щати и единомислещите партньори ще изпълняват в процеса на гарантиране на неговото прилагане, ще бъде решаваща; 
9.	подчертава, че споразумението с Русия следва да включва ангажимент от страна на Русия незабавно да прекрати хибридната си война срещу ЕС и неговите партньори, включително Украйна;
10.	настоява, че няма да бъдат отменени никакви санкции преди да бъде договорено и изпълнено мирно споразумение; призовава ЕС, в случай че Русия откаже да се включи в сериозни преговори за мир, да наложи допълнителни съществени санкции;
11.	изразява убеждение, че истински преговори, подкрепени от пълната политическа, военна и икономическа тежест на трансатлантическата общност и нейните международни партньори, могат да доведат до установяване на всеобхватен, справедлив и траен мир за Украйна, като проправят пътя към справедливо и приобщаващо икономическо и социално възстановяване;
12.	възлага на своя председател да предаде настоящата резолюция съответно на Съвета, Комисията, заместник-председателя на Комисията / върховен представител на Съюза по въпросите на външните работи и политиката на сигурност, правителствата и парламентите на държавите членки, президента, правителството и Върховната рада на Украйна, генералния секретар на Организацията на обединените нации, Конгреса на Съединените щати и руските държавни органи.

